جمهورية أرتساخ

أرتساخ، رسمياً جمهورية أرتساخ ؤلا جمهورية ناڭورنو كاراباخ هيّ دولة ب عتيراف محدود ف جنوب لقوقاز لي التيريطوار ديالها جميع لبلدان د لعالم كيعتابروه طرف من أزيربيدجان. مابين 1991 و 2023، سيطرات أرتساخ على طراف من ناڭورنو كاراباخ (ؤلا قره باڭ) بما فيها لعاصيمة سطيپاناكيرت. من حرب ناڭورنو كاراباخ التانية ف 2020 تال لهجمة د لقوات لأزيربيدجانية ف 2023، كانت لمنطقة محصورة وسط أزيربيدجان. الطريق لوحيدة لي كاتربطها معا أرمينيا كانت مڭارضية من عند لقوات د حفض السلام الروسية.

كانت بدات لمطالبة ب هاد لمنطقة لي أغلبية سكانها أرمينيين ديجا من 1918، من عند الجمهورية الديموقراطية د أزيربيدجان (لي كانت مابين 1918 و 1920) و الجمهورية اللولة د أرمينيا (1918 تال 1920) بعدما طاحت لإمبراطورية الروسية. لحرب اللولة عليها ناضت ف 1920. لقضية هدات بعدما تأسس لإتحاد السوڤياتي لي حوّل لمنطقة ل ؤبلاصط (إقليم) ف 1923. السلطات السوڤياتية لأزيربيدجانية كانت كاتقمع لأرامن و كاتحاول تجري عليهوم من لمنطقة و كاتشجع لأزيريين باش يسكنو تماك. وخا داكشي لأرامن بقاو لأغلبية.

ف اللخر د التمانينات فاش قربات الطيحة د لإتحاد السوڤياتي، رجعات لمنطقة مرة خرة سباب ديال النزاع بين أزيربيدجان و أرمينيا. ف 1991، تدار إستفتاء لي نتج عليه موافقة شعبية على لإستقلال ديال ناڭورنو كاراباخ و إقليم شاهوميان لي حداه. ف 1992 ناضت حرب ناڭورنو كاراباخ اللولة، لي ربحاتها جمهورية أرتساخ ب دعم من أرمينيا. ف 1994 تّسنات معاهدة ديال حبيس لقرطاس، و لوضعية بقات مجمدة، ب سيطرة جمهورية أرتساخ على لمنطقة بحكم لواقع. من بزاف د النواحي، أرتساخ كانت بحال جهة تابعة ل أرمينيا، و هاد اللخرة ماعمّرها عتارفات ب لإستقلال ديالها كا دولة بشكل رسمي، ولاكين دعماتها ب لفلوس و لعسكر. ف 2017 تدار إستفتاء لي بدّل السيستيم د لبلاد من نص رياسي ل ديموقراطية رياسية، ب برلمان ب شومبرة وحدة، و تبدلات السمية ديالها من جمهورية ناڭورنو كاراباخ ل جمهورية أرتساخ، وخا السميات بجوج بقاو رسميين.

مابين 1994 و 2020، لقوات لعسكارية د أزيربيدجان و أرمينيا بقاو مفارقين ب واحد لخط د لكونطاكط، لي مرة مرة كانو كيوقعو فيه مطايفات قتّالة. ف 2020 ناضت حرب ناڭورنو كاراباخ التانية، لي عرفات إنتصار ديال أزيربيدجان و قدرات ترد أغلبية د لأراضي لي كانت تحت السيطرة د جمهورية أرتساخ. ف 19 شتنبر 2023 دارت هجمة جديدة، لي أدّات ل تحياد السلاح ديال لارمي د أرتساخ و هروب طرف كبير من السكان لأرامن ديال لمنطقة لي مشاو لاجئين ل أرمينيا. ف 28 شتنبر، الرايس د جمهورية أرتساخ صامويل شاهرامانيان سنى مرسوم كيحلّ جميع لمؤسسات لحوكومية ديالها ب حلول 1 يناير 2024. ف 22 دجنبر 2023، شاهرامانيان ڭال من لمنفى ديالو ف أرمينيا بلي لمرسوم ملغي و بلي ماكاين تا شي وتيقة كاتنص على حلّ لمؤسسات د لحوكومة د أرتساخ.
تصغير|تصويرة پانورامية ديال لعاصيمة سطيپاناكيرت ف 2015

 مصادر 


تصنيف:تأسيسات د 1991
تصنيف:أرمينيا
تصنيف:أزيربيدجان
تصنيف:بلدان ما بقاتش
تصنيف:نحيلالات د 2023
تصنيف:دول بانو مور لإتحاد السوڤياتي

تصنيف:تأسيسات د 1991 ف أزيربيدجان